b'\n_START_ARTICLE_\nBajonet\n_START_PARAGRAPH_\nBajon\xc3\xa9t (imenovan po francoskem mestu Bayonne) se imenuje oro\xc5\xbeje z jeklenim rezilom, ki se natakne na pu\xc5\xa1ko (v redkih primerih tudi na brzostrelko) in je namenjeno bodenju. Ko ni pritrjen na oro\xc5\xbeje, se ga nosi na boku.\n_START_SECTION_\nZgodovina\n_START_PARAGRAPH_\nBajonet so za\xc4\x8deli uporabljati leta 1647 v Franciji, kmalu so ga uvedli v ve\xc4\x8dino evropskih armad. Najprej se je bajonet pritrdil v cev pu\xc5\xa1ke in dokler se ni snel ni bilo mo\xc5\xbeno streljati z mu\xc5\xa1keto. \xc5\xbde leta 1669 je Vauban razvil bajonet, ki se pritrdi na stran cevi in ne prepre\xc4\x8duje streljanja. Francoska armada se je za\xc4\x8dela opremljati s temi bajoneti leta 1689. Brandenburg-Prusija je sledila francoskemu zgledu istega leta, Danska uporablja take bajonete od leta 1690 in Rusija od 1709. Od 19. stoletja uporabljajo bajonete, ki imajo lasten ro\xc4\x8daj in so izdelani kot no\xc5\xbei ali kratki me\xc4\x8di._NEWLINE_Razvoj bajoneta je povzro\xc4\x8dil, da so postali suli\xc4\x8darji nepotrebni. Do za\xc4\x8detka 18. stoletja so odpravili suli\xc4\x8darje v ve\xc4\x8dini evropskih armad._NEWLINE_Bajoneti so postajali vedno manj\xc5\xa1i in priro\xc4\x8dnej\xc5\xa1i. Danes imajo velikost obi\xc4\x8dajnega kuhinjskega no\xc5\xbea. Nikdar ni bil ukinjen kot standardno oro\xc5\xbeje pehote in je \xc5\xa1e danes sestavni del juri\xc5\xa1ne pu\xc5\xa1ke. O uporabnosti bajoneta so potekale ostre diskusije do 20. stoletja. Vendar so se med 2. svetovno vojno uporabljali na skoraj vseh boji\xc5\xa1\xc4\x8dih._NEWLINE_Sodobni bajoneti spominjajo na no\xc5\xbee za pre\xc5\xbeivetje in se z njimi lahko tudi re\xc5\xbee elektri\xc4\x8dne kable pod napetostjo, \xc5\xbeaga veje ali odpira konzerve. Ve\xc4\x8dina modernih bajonetov ima na no\xc5\xbenici \xc4\x8dep, na katerega se natakne bajonet in se tako dobi \xc5\xa1karje za rezanje bode\xc4\x8de \xc5\xbeice.'